《晁景迂大观庚寅冬为四明船场后七十有余年某》
宋代·吕祖俭

鄞川旧有船司空，小亭晚望江之东。
父老犹能理前话，无钱无木人无功。
风流已往四十载，水仙木犀徒自红。
吾尝夜看司空集，元符上书入邪中。
岁月蹉跎今几许，俯仰一身随转蓬。
自尔怕道四明守，讵有律吕为始终。
易系后谱此时有，又得刚说来发蒙。
鲁人猎较亦猎较，复使妙句追飞鸿。
朅来海头四阅月，尘埃满袖生{左毛右蒙}{左毛右童}。
平生执鞭所欣慕，追寻故迹得数弓。
超然之名犹可想，海气微茫日未曨。
越中岂是不好事，别乘皆贤心已{左忄右充}。
场官缱绻真我友，欲来卜筑祠此翁。
大书特书景迂号，庶几遗躅常清通。
簿书期会目前耳，此意当令齐洛嵩。
丰公室外草芃芃，了斋却埽耳若聋。
当时二士相游从，夜阑太息非为躬。
年运而往将溟濛，后辈风□□□□。
薄材微宦犹未工，尸祝越俎自忡忡。
谁图遗像寘学宫，时与先儒相磨礲。
却归金华守吾宗，端坐水出固其穷。

作者简介：（?—1196）婺州金华人，祖籍寿州，字子约，号大愚。吕祖谦弟。受业祖谦如诸生。历通判台州。宁宗即位，除太府丞。因赵汝愚罢相，上封事极谏，忤韩侂胄，安置韶州，未至，改送吉州。在谪所读书穷理，卖药自给。遇赦量移高安，卒。追谥忠。有《大愚集》。